መለስ ኢትዮጵያ አሁን ለደረሰችበት ሁለንተናዊ ለውጥ ያስቀመጡት ታላቅ ራዕይ ሲዘከር ይኖራል”-ጠ/ሚ ኃይለማርያም
– የቀድሞው ጠቅላይ ሚኒስትር መለስ ዜናዊ ኢትዮጵያ አሁን ለደረሰችበት ሁለንተናዊ ለውጥ ያበረከቱት አስተዋጽኦና ያስቀመጡት ራዕይ ከፍተኛ ግምት እንዳለው የኢትዮጵያ ፌዴራላዊ ዴሞክራሲያዊ ሪፐብሊክ ጠቅላይ ሚኒስትር ገለጹ። የቀድሞ ጠቅላይ ሚኒስትር መለስ ዜናዊ አንደኛ ዓመት መታሰቢያ በዓል በአዲስ አበባ በጉለሌ እፅዋት ማእከል የአገሮች መሪዎች፣ከፍተኛ ባለሥልጣናትና ቤተሰቦቻቸው በተገኙበት ዛሬ ተከብሯል። ጠቅላይ ሚኒስትር ኃይለማርያም ደሳለኝ በዚሁ ወቅት እንዳሉት አቶ መለስ አገሪቱ ከድህነት አረንቋ በመውጣት ወደ ፈጣን ዕድገት እንድትገባ በማድረግ ከፍተኛ ሚና ተጫውተዋል።በልማታዊ መንግሥታት ያልተሞከረውን ዴሞክራሲያዊ መንግሥትን መገንባት የቻሉም ታላቅ መሪ ነበሩ። የአገሪቱ ዴሞክራሲ በግለሰብም ሆነ በቡድን መብት ሚዛናዊ በሆነ መልክ እንዲያረጋግጥ ያላሰለሰ ጥረት ማበርከታቸውንና የማስፈጸም አቅም ብቃት ያላቸውን ተቋማት በመገንባት አሻራቸውን ማኖራቸውን ተናግረዋል። አፍሪካም በዓለም አቀፍ ደረጃ አቋሟን እንድታንፀባርቅና ተሰሚነቷ እንዲያድግ ያለስለሰ ጥረት ያደረጉ ዓለም የማይረሳቸው ታላቅ መሪ እንደነበሩም አስረድተዋል። ጠቅላይ ሚኒስትር መለስ አገሪቱ የምታካሂደው ልማት በአካባቢ አየር መዛባት እንዳይናደናቀፍ የማይበገር አረንጓዴ ልማትን ዕቅድን በማውጣት በዓለም አቀፍ ደረጃ ተምሳሌታዊ እንደነበሩም ተናግረዋል። ለአየር ንብረት ለውጥ የማይበገር አረንጓዴ ኢኮኖሚ ፈር ቀዳጅ እንደነበሩ አስታውሰው፣ዓለማችን በከፍተኛ የተፈጥሮ ሚዛን መዛባት ላይ መሆኗ ገና በጠዋቱ የገባቸውና ዓለምን ያስደነቁ መሪ እንደነበሩ አስታውሰዋል። አፍሪካ በዓለም አቀፍ ደረጃ የአረንጓዴ ልማት ጎዳና ግንባር ቀደም እንድትሆን በማድረግ ጊዜ የማይሽረው አሻራ ጥለው ማለፋቸውን አቶ ኃይለማርያም ተናግረዋል። የመለስ ፋውንዴሽን የቦርድ ሰብሳቢ ወይዘሮ አዜብ መሥፍን ታላቁ መሪ ለነጻነትና ለዕኩልነት በማይናወጥ አቋም ሕይወታቸውን ለሕዝቦች ጥቅም መሪ እንደነበሩ አመልክተው፣የተሻለች ኢትዮጵያ ለመፍጠር ያስጀመሯቸውን ሥራዎች ማስቀጠል እንደሚገባ ገልጸዋል። በመለስ መሪነት የተጀመሩ የሰላም፣የልማትና የዴሞክራሲ ግንባታዎችን አጠናክረን ለመቀጠል በግልና በጋራ ቃል ኪዳን የምንገባበት ዕለት መሆኑን አስታውቀዋል። የሶማሊያ ፌዴራል ሪፐብሊክ ፕሬዚዳንት ሀሰን ሼክ ማህሙድ እንደተናገሩት ታላቁ መሪ መለስ ዜናዊ በተለይም በአገራቸው ሰላምና መረጋጋት በተሻለ ሁኔታ እንዲቀጥል ያደረጉትን ጥረት የሶማሊያ ሕዝብ አይረሳውም። ከዚህም ባለፈ በአፍሪካ ቀንድ ያለው የሰላም ፣የልማትና የትብብር ሥራዎች ተጠናክረው እንዲቀጥሉ ሚናቸውን መወጣታቸውን አስታውሰዋል። የጀቡቲው ፕሬዚዳንት እስማኤል ኦማር ጌሌ በበኩላቸው ታላቁ መሪ ለአፍሪካም ሆነ ለአገራቸው ያበረከቱት አስተዋጽኦ ዓለም አቀፍ ተቀባይነት እንዳተረፈላቸው መስክረዋል። የሩዋንዳ የውጭ ጉዳይ ሚኒስትር ሉዊስ ሙስኪዋቦ በበኩላቸው አቶ መለስ በዓለም አቀፍ ደረጃ ለአረንጓዴ ኢኮኖሚ ግንባታ ከፍተኛ ድርሻ ያበረከቱ መሪ መሆናቸውን ተናግረዋል። የሱዳኑ ፕሬዚዳንት ኦማር ሐሰን አልበሽር፣ የዑጋንዳ ምክትል ፕሬዚዳንት ኤድዋርድ ሰስካንዲ እንዲሁም የቡሩንዲና ደቡብ ሱዳን መንግሥታት ተወካዮችም ተመሳሳይ መልዕክት ያላቸው ንግግሮች አድርገዋል። የኢትዮጵያ ብሄሮች፣ ብሄረሰቦችና ሕዝቦች ተወካዮች የጠቅላይ ሚኒስትር መለስ ዜናዊን መታሰቢያ የሕዝብ መናፈሻና ቤተ መጻህፍት የመሠረት ድንጋይ አስቀምጠዋል። ታላቁ መሪ ከትምህርት ቤት እስከ አገር መሪነት የነበራቸው ሕይወት የሚዘክርና ለአገራቸው ያበረከቱትን አስተዋፆ የሚያስቃኝ ዐውደ ርዕይም ተከፍቷል። 